b'\n_START_ARTICLE_\nNizza\n_START_SECTION_\nHistoria\n_START_PARAGRAPH_\nNizza perustettiin 330 eaa. kreikkalaisena siirtokuntana, nimi Nikaia tarkoittaa voittoa. My\xc3\xb6hemmin alueelle saapuivat roomalaiset, joiden j\xc3\xa4ljilt\xc3\xa4 kaupungissa on muun muassa kylpyl\xc3\xa4n j\xc3\xa4\xc3\xa4nn\xc3\xb6kset. Keskiajalla asutus vet\xc3\xa4ytyi rannan linnavuorelle. 1200-luvulla kaupunki joutui Provencen kreivien hallintaan. Vuodesta 1388 l\xc3\xa4htien Nizza kuului Savoijiin, josta my\xc3\xb6hemmin muodostettiin Sardinian kuningaskunta, ja Nizzasta tuli siihen kuuluneen Nizzan kreivikunnan p\xc3\xa4\xc3\xa4kaupunki. Vuonna 1860 Nizza liitettiin Ranskaan. _NEWLINE_Italian yhdist\xc3\xa4j\xc3\xa4 Giuseppe Garibaldi syntyi Nizzassa._NEWLINE_Ranskan kansallisp\xc3\xa4iv\xc3\xa4n juhlassa, torstaina, 14.7.2016 Nizzassa tapahtui terrori-isku, kun kuorma-auton kuljettaja ajoi suurta v\xc3\xa4kijoukkoa p\xc3\xa4in samalla ampuen ihmisi\xc3\xa4. Iskussa kuoli ainakin 84 ihmist\xc3\xa4, joista suuri osa oli lapsiperheit\xc3\xa4. Yli 300 ihmist\xc3\xa4 loukkaantui.\n_START_SECTION_\nMaantiede ja kaupungin rakenne\n_START_PARAGRAPH_\nNizza sijaitsee Ranskan Rivieralla, V\xc3\xa4limeren rannalla, 32 km Italian rajalta. Kukkuloiden suojaamassa kaupungissa on miellytt\xc3\xa4v\xc3\xa4 ilmasto. _NEWLINE_Kaupungissa on s\xc3\xa4ilynyt merkitt\xc3\xa4v\xc3\xa4 keskiaikainen vanha kaupunki, jossa on hyv\xc3\xa4kuntoisia barokkirakennuksia.  Vanha kaupunki on linnakukkulaksi,  Le Ch\xc3\xa2teau, kutsutun graniittikukkulan l\xc3\xa4nsipuolella. Itse linna on tuhoutunut 1700-luvun alussa._NEWLINE_Merenrantaa pitkin kulkee useiden kilometrien pituinen maineikas rantabulevardi Promenade des Anglais. Sen ajokaistoja erottavat kukkapenkit ja palmujen rivit.\n_START_SECTION_\nTalous\n_START_PARAGRAPH_\nNizza on Ranskan Rivieran t\xc3\xa4rkein matkailukohde. Vuonna 2011 Ranskan Rivieralla k\xc3\xa4vi 11 miljoonaa matkailijaa._NEWLINE_Nizzassa on huomattavaa hajuvesi-, kone- ja elektroniikkateollisuutta.\n_START_SECTION_\nLiikenne\n_START_PARAGRAPH_\nNizzasta on yhteydet TGV-suurnopeusjunalla Pariisiin ja Ranskan pohjoisosiin. Kaupungin lentoasema kuuluu Ranskan vilkkaimpiin._NEWLINE_Kaupunkiin valmistui vuonna 2007 raitiotielinja. Linjastoa laajennetaan 2010-luvulla.\n_START_SECTION_\nUrheilu\n_START_PARAGRAPH_\nJalkapallojoukkue OGC Nice pelaa Ranskan p\xc3\xa4\xc3\xa4sarjassa. Nizza on tunnettu my\xc3\xb6s kuuluisan py\xc3\xb6r\xc3\xa4ilykilpailun Pariisi\xe2\x80\x93Nizza-ajon maalipaikkana.'